ไฟแนนเชียลไดเจสต์
NWR ซื้อแบรนด์หมู่บ้าน &#8216;บารานี&#8217;
29 ต.ค. 2565

NWR ซื้อแบรนด์หมู่บ้าน ‘บารานี’ 
บริษัท เนาวรัตน์พัฒนาการ (NWR) แจ้งว่า ที่ประชุมคณะกรรมการบริษัท เมื่อวันที่ 8 ก.ค. 2556 มีมติให้ซื้อตราสินค้า “บารานี” มูลค่า 50 ล้านบาท จากบริษัท เรือนรพี ซึ่งเป็นบริษัทที่เกี่ยวข้องกันกับบริษัทประกอบธุรกิจบ้านจัดสรร โดยจะทำรายการภายในไตรมาส 3 ปี 2556
คณะกรรมการเห็นว่าตราสินค้าบารานีเป็นที่รู้จักของผู้บริโภคเป็นอย่างดีในด้านคุณภาพที่เชื่อถือได้ หากบริษัทใช้ชื่อหมู่บ้านเกี่ยวโยงกับชื่อบารานี จะทำให้บริษัทลดค่าใช้จ่ายด้านการตลาดในการโฆษณาประชาสัมพันธ์โครงการ ตลอดจนเป็นที่ไว้วางใจของผู้บริโภคมานานหลายปี และจะสามารถขายบ้านได้รวดเร็วยิ่งขึ้น
ซีฟโก้คว้า 2 งานมูลค่า 158 ล้าน
บริษัท ซีฟโก้ (SEAFCO) แจ้งว่า บริษัทได้รับงานเสาเข็มเพิ่มอีก 2 โครงการ มูลค่ารวม 158.5 ล้านบาท ได้แก่ โครงการศูนย์แสดงสินค้านานาชาติไบเทค ระยะที่ 2 ถนนบางนาตราด กรุงเทพมหานคร และโครงการอาคารแอล เค เพรสซิเด๊นท์ ถนนพัทยา สาย 3 จ.ชลบุรี
เหมราชครึ่งปีขายที่ดิน 1,190 ไร่
นายเดวิด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) กล่าวว่า ครึ่งปีแรกปี 2556 บริษัทขายที่ดินเพื่ออุตสาหกรรมที่ 1,190 ไร่ เกินกว่าเป้าหมายที่ตั้งไว้ และได้มีการปรับยอดขายในปี 2556 เพิ่มขึ้นเป็น 1,800 ไร่ จากเดิม 1,700 ไร่ ทั้งนี้เนื่องจากประเทศไทยยังคงเป็นตลาดที่น่าสนใจอย่างมากสำหรับการตั้งฐานการผลิต การร่วมทุน และการเติบโตทางธุรกิจ เนื่องจากปัจจัยสนับสนุนด้านต่างๆ ทั้งต้นทุน อัตราแลกเปลี่ยน โครงสร้างพื้นฐาน และการเข้าถึงตลาด
PTL อนุมัติปรับโครงสร้างลงทุน
บริษัท โพลีเพล็กซ์ (ประเทศไทย) หรือ PTL แจ้งว่า คณะกรรมการบริษัท มีมติเมื่อวันที่ 9 ก.ค. 2556 อนุมัติการปรับโครงสร้างการลงทุน 2 ล้านยูโร เพื่อจัดตั้งบริษัทการค้าและการจำหน่ายในประเทศตุรกี ซึ่งได้รับอนุมัติจากที่ประชุมคณะกรรมการบริษัท เมื่อวันที่ 27 พ.ค. 2556 จากเดิมโดย บริษัท โพลีเพล็กซ์ เรซิ่น ซานายิ เวติราเรท อาโนเนิม ซิเกติ เปลี่ยนแปลงเป็นดำเนินการ โดย บริษัท โพลีเพล็กซ์ ยูโรปา โพลีเอสเตอร์ ฟิล์ม ซานายี เว ติคาเรท อาโนนิม ซิเกติ ซึ่งเป็นบริษัทย่อยของบริษัท 100% โดยถือผ่านบริษัท โพลีเพล็กซ์ (สิงคโปร์) พีทีอี ลิมิเต็ด
CMR ซื้อหุ้นเพิ่มทุน รพ.หริภุญชัย
บริษัท เชียงใหม่รามธุรกิจการแพทย์ (CMR) เปิดเผยว่า ที่ประชุมคณะกรรมการบริษัทมีมติให้ซื้อหุ้นสามัญเพิ่มทุนจดทะเบียนของบริษัท โรงพยาบาลหริภุญชัย เมโมเรียล (HPC) ซึ่งเป็นบริษัทย่อยที่ CMR ถือหุ้นอยู่สัดส่วน 80.73% โดยจะเพิ่มทุนจาก 100 ล้านบาท เป็น 300 ล้านบาท จัดสรรในสัดส่วน 2 หุ้นเดิมต่อ 1 หุ้นใหม่ ราคาหุ้นละ 20 บาท และหลังเพิ่มทุนทำให้ CMR ยังคงถือหุ้นเท่าเดิม 80.73%
สำหรับวัตถุประสงค์ของการเพิ่มทุนเพื่อสนับสนุนการขยายตัวทางธุรกิจในอนาคตของบริษัทย่อย